CELEX: 31986R1408
Language: el
Date: 1986-05-13 00:00:00
Title: Κανονισμός (ΕΟΚ) αριθ. 1408/86 της Επιτροπής της 13ης Μαΐου 1986 που παρεκκλίνει, για τον αμπελοοινικό τομέα, από τον κανονισμό (ΕΟΚ) αριθ. 410/86 σχετικά με τα μεταβατικά μέτρα που πρέπει να ληφθούν, λόγω της προσχώρησης της Ισπανίας και της Πορτογαλίας, όσον αφορά τις συναλλαγές γεωργικών προϊόντων

Avis juridique important

|

31986R1408

Κανονισμός (ΕΟΚ) αριθ. 1408/86 της Επιτροπής της 13ης Μαΐου 1986 που παρεκκλίνει, για τον αμπελοοινικό τομέα, από τον κανονισμό (ΕΟΚ) αριθ. 410/86 σχετικά με τα μεταβατικά μέτρα που πρέπει να ληφθούν, λόγω της προσχώρησης της Ισπανίας και της Πορτογαλίας, όσον αφορά τις συναλλαγές γεωργικών προϊόντων  

Επίσημη Εφημερίδα αριθ. L 128 της 14/05/1986 σ. 0024 - 0024

***** ΚΑΝΟΝΙΣΜΟΣ (ΕΟΚ) αριθ. 1408/86 ΤΗΣ ΕΠΙΤΡΟΠΗΣ  της 13ης Μαΐου 1986  που παρεκκλίνει, για τον αμπελοοινικό τομέα, από τον κανονισμό (ΕΟΚ) αριθ. 410/86 σχετικά με τα μεταβατικά μέτρα που πρέπει να ληφθούν, λόγω της προσχώρησης της Ισπανίας και της Πορτογαλίας, όσον αφορά τις συναλλαγές γεωργικών προϊόντων  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,  Εκτιμώντας:  ότι ο κανονισμός (ΕΟΚ) αριθ. 410/86 της Επιτροπής (1) έχει προβλέψει ιδίως ότι τα γεωργικά προϊόντα που αναφέρονται στο άρθρο 18 του κανονισμού (ΕΟΚ) αριθ. 409/86 της Επιτροπής (2) υπάγονται κατά τις ενδοκοινοτικές συναλλαγές στο καθεστώς που εφαρμόζεται στις 28 Φεβρουαρίου 1986· ότι η διάταξη αυτή είχε εγκριθεί με σκοπό να αποφευχθούν κερδοσκοπικές κινήσεις και ιδίως η διπλή καταβολή επιστροφής κατά την εξαγωγή·  ότι για τα προϊόντα του αμπελοοινικού τομέα δεν υπάρχει πλέον ο κίνδυνος κερδοσκοπίας και ιδίως της διπλής καταβολής μιας επιστροφής κατά την εξαγωγή· ότι, εξάλλου, η διάθεση ορισμένων οίνων στην κατανάλωση σε κράτος μέλος προηγείται, κατά παράδοση, από αποθεματοποίηση σε αποθήκη υπό τελωνειακό έλεγχο για διάρκεια κατά το μάλλον ή ήττον μακρά· ότι πρέπει, κατά συνέπεια, να είναι δυνατόν οι εν λόγω οίνοι να επωφελούνται κατά τη διάθεσή τους στην κατανάλωση σε κράτος μέλος από το καθεστώς που εφαρμόζεται κατά την ημερομηνία διαθέσεώς τους στην κατανάλωση·  ότι η Επιτροπή Διαχειρίσεως Οίνων δεν διατύπωσε γνώμη στην προθεσμία που όρισε ο πρόεδρός της,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Κατά παρέκκλιση από τις διατάξεις των άρθρων 2, 3 και 4 του κανονισμού (ΕΟΚ) αριθ. 410/86, τα προϊόντα του αμπελοοινικού τομέα που υπάγονται στον κανονισμό (ΕΟΚ) αριθ. 337/79 του Συμβουλίου (3) και τα οποία ανταποκρίνονται στους όρους που προβλέπονται στο άρθρο 18 του κανονισμού (ΕΟΚ) αριθ. 409/86 υπάγονται στο καθεστώς που εφαρμόζεται στις ενδοκοινοτικές συναλλαγές κατά την ημερομηνία διαθέσεώς τους στην κατανάλωση στο κράτος μέλος προορισμού.  Άρθρο 2  Ο παρών κανονισμός αρχίζει να ισχύει την ημέρα της δημοσίεσής του στην Επίσημη Εφημερίδα των Ευρωπαϊκών Κοινοτήτων.  Μετά από αίτηση των ενδιαφερομένων, εφαρμόζεται από την 1η Μαρτίου 1986.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 13 Μαΐου 1986.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 46 της 25. 2. 1986, σ. 13.  (2) ΕΕ αριθ. L 46 της 25. 2. 1986, σ. 5.  (3) ΕΕ αριθ. L 54 της 5. 3. 1979, σ. 2.